ΟΜΗΡΟΥ, << ΟΔΥΣΣΕΙΑ >>

**ΓΛΩΣΣΑΡΙΟ**

**Μήτις:**

ο άνθρωπος, που διαθέτει γνώση και λογική, έχει τη δυνατότητα ν’ αποφασίζει γρήγορα κι εύστοχα, να δρα αστραπιαία και κατάλληλα ώστε να πετυχαίνει το στόχο του. Ο «πολύμητις» χαρακτηρίζεται από επιδεξιότητα, «όσφρηση», προνοητικότητα, ευστροφία, «προσποίηση», πονηριά, πρακτικές δεξιότητες, εμπειρία.

**Τυπικά στοιχεία:**

λέγονται οι στίχοι που επαναλαμβάνονται συχνά αυτούσιοι ή λίγο παραλλαγμένοι στο ομηρικό έπος. Επίσης, τους ήρωες και τους θεούς συνοδεύουν συγκεκριμένα επίθετα που επαναλαμβάνονται μέσα στο έπος.

**Ομηρική Παρομοίωση:**

σχήμα λόγου με το οποίο συσχετίζεται η ι**διότητα ενός προσώπου ή ζώου ή πράγματος ή αφηρημένης έννοιας με την έννοια κάποιου άλλου προσώπου ή ζώου** κλπ. Στα έπη του Ομήρου οι παρομοιώσεις είναι πολύστιχες και παρεμβάλλονται συχνά - ανάμεσα στην κύρια διήγηση - ως ξεχωριστές ιστορίες. Διακρίνεται σε δύο μέρη:

· το**αναφορικό**μέρος (εικόνα από τη φύση) που εισάγεται με τις λέξεις «**σαν**, **πως**, **όπως**, **καθώς**…»

· το**δεικτικό**μέρος  που εισάγεται με τις λέξεις «**έτσι**, **παρόμοια**, **το ίδιο**…»που είναι αυτό που θέλει ο Όμηρος να παρομοιάσει

· τον **κοινό όρο** μεταξύ εικόνας και αφήγησης ( συνήθως ένταση δύναμη ,ορμητικότητα )

**Ύβρις-> Νέμεσις -> Τίσις-> Δίκη:**

**Ύβρη** είναι η αλαζονική και χωρίς σεβασμό συμπεριφορά του ανθρώπου απέναντι στους θεούς . Ο άνθρωπος ξεπερνά τα όρια, θεωρεί τον εαυτό του ανώτερο από τους θεϊκούς νόμους , δεν σέβεται τους άλλους και έτσι διαπράττει ύβρη.

**Νέμεση** είναι η οργή των θεών για την ανθρώπινη ύβρη.

**Τίση** είναι η  σκληρή τιμωρία του ανθρώπου για την αλαζονική συμπεριφορά του, την ύβρη.

**Δίκη** είναι η δικαιοσύνη που επέρχεται στο τέλος.

**Προοικονομία:**

αφηγηματική  τεχνική με την οποία  προετοιμάζονται οι σκηνές που θα ακολουθήσουν και προειδοποιείται ο ακροατής γι' αυτά που θα γίνουν.

**Φιλοξενία ( θεσμός ):**

στην ομηρική εποχή επρόκειτο για έναν ιερό θεσμό που προστατευόταν μάλιστα από τον Δία ( Ξένιος Δίας ). Ήταν σημαντικός όμως και για πρακτικούς λόγους αφού δεν υπήρχαν πανδοχεία ή ξενοδοχεία για να υποδεχθούν τους ταξιδιώτες.

**Ιδεολογικά στοιχεία:**

είναι οι ηθικές αξίες, τα ιδανικά,οι αντιλήψεις για τους θεούς, για τον άνθρωπο και τον κόσμο, που παρουσιάζουν το πνευματικό επίπεδο της κοινωνίας της ομηρικής εποχής. Σ' ένα στίχο υπάρχει ιδεολογικό στοιχείο, αν ο στίχος αυτός μας απαντάει στο ερώτημα : “ Τι πίστευαν τότε ;” ( π. χ. όρκος )

**Αυτοδικία:**

Στην ομηρική εποχή ίσχυε ο άγραφος νόμος της αυτοδικίας. Δεν υπήρχε οργανωμένο σύστημα δικαιοσύνης, ούτε γραπτό δίκαιο, με αποτέλεσμα το θύμα ή οι συγγενείς του να φροντίζουν οι ίδιοι να παίρνουν εκδίκηση για την αδικία που υφίσταντο.

**Πολιτιστικά Στοιχεία:**

διακρίνονται σε:

- στοιχεία υλικού πολιτισμού

: αυτά που εξυπηρετούν τις υλικές ανάγκες του ανθρώπου, π.χ.

το φαγητό, τα σκεύη, οι κατοικίες, τα ρούχα, τα όπλα, η χρήση του σιδήρου.

- στοιχεία πνευματικού πολιτισμού

: αφορούν τους τομείς της ανθρώπινης δραστηριότητας,

όπως η οικονομική ζωή, η οικογενειακή, η κοινωνική οργάνωση και οι θεσμοί του ιδιωτικού και δημόσιου βίου ( π. χ. τα επαγγέλματα, το δίκαιο, το πολίτευμα, τα έθιμα )

**Ανθρωποκεντρικός χαρακτήρας:**

είναι η αντίληψη ότι ο άνθρωπος είναι το κέντρο του κόσμου, το πιο σημαντικό ον  στο σύμπαν.

**Ανθρωπομορφισμός:**

είναι η αντίληψη ότι οι θεοί έχουν ανθρώπινη μορφή και, επιπλέον, ότι  διακρίνονται, όπως οι άνθρωποι, από πάθη, συναισθήματα, επιθυμίες, ανάγκες ( παντρεύονται, απιστούν, ζηλεύουν..)

**Επική Ειρωνεία:**

ένα πρόσωπο του έπους αγνοεί ορισμένα σημαντικά γεγονότα τα οποία γνωρίζουν κάποιο ή κάποια άλλα πρόσωπα του έπους ή οι ακροατές – αναγνώστες.